বাইশ গজের রিঙ্কু, রমনদীপ, ভেঙ্কটেশরা! মুম্বইয়ে হচ্ছেটা কী?

ওয়েব ডেস্ক: হাতে আর মেরেকেটে একমাস, তারপরেই বেজে যাবে আইপিএল-এর (IPL 2025) দামামা। আগামী ২২ মার্চ থেকে শুরু হচ্ছে ইন্ডিয়ান প্রিমিয়ার লিগের নতুন মরশুম। প্রথম ম্যাচ রয়েছে ইডেন গার্ডেন্সেই। ইতিমধ্যে আইপিএল-এর পূর্নাঙ্গ সূচি ঘোষিত হয়ে গিয়েছে। টুর্নামেন্টের প্রথম ম্যাচে গতবারের চ্যাম্পিয়ন দল কলকাতা নাইট রাইডার্স (Kolkata Knight Riders) মুখোমুখি হবে রয়্যাল চ্যালেঞ্জার্স ব্যাঙ্গালুরুর।

এবার হাতে সময় থাকতেই বাইশ গজের প্রস্তুতিতে (Practice) নেমে পড়লেন নাইটরা। শুক্রবার থেকে মুম্বইয়ে অনুশীলন শিবিরে (Pre Season Camp) যোগ দিয়েছেন কলকাতা নাইট রাইডার্সের খেলোয়াড়রা। তবে সকলেই নন, যাঁরা এই মুহূর্তে নাইট শিবিরে যোগদান করার জন্য উপলব্ধ ছিলেন, তাঁদের নিয়ে অনুশীলন শুরু করল কেকেআর ম্যানেজমেন্ট।

আরও পড়ুন: আইপিএল ২০২৫ নিয়ে কী প্ল্যান, খোলসা করলেন ধোনি

সূত্রের খবর, আগামী ২৮ ফেব্রুয়ারি পর্যন্ত চলবে নাইটদের এই বিশেষ অনুশীলন শিবির। এই শিবিরে দেখা গিয়েছে কেকেআর-এর কোচ চন্দ্রকান্ত পন্ডিতকে। পাশাপাশি উপস্থিত ছিলেন দলের স্পিন বোলিং কোচ কার্ল ক্রো’ও। এদিকে খেলোয়াড়দের মধ্যে অনুশীলন করতে দেখা যায় ভেঙ্কটেশ আইয়ার, রিঙ্কু সিং, রমনদীপ সিং, বৈভব অরোরা, ময়ঙ্ক মার্কণ্ডেয়, অঙ্গকৃশ রঘুবংশী, লভনীত সিসোদিয়াদের।

তবে অনুশীলন শুরু করলেও এখনও অধিনায়কের নাম ঘোষণা করেনি নাইট শিবির। নাইটদের নতুন নেতা কে হবেন, তা নিয়ে এখনও জল্পনা চলছে। অনেকেই মনে করছেন প্রচুর দাম দিয়ে কেনা ভেঙ্কটেশ আইয়ারের হাতে তুলে দেওয়া হবে অধিনায়কত্বের গুরুভার। তবে অনেকের মতে, তরুণ ভেঙ্কটেশকে বাড়তি চাপ দেবেনা কেকেআর টিম ম্যানেজমেন্ট। এক্ষেত্রে অজিঙ্ক রাহানের নাম উঠে আসছে নাইটদের নতুন অধিনায়ক হিসেবে। তবে সবকিছুই এখন রয়েছে শুধুমাত্র জল্পনার স্তরে।